C 231/31

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 231/12)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“Garam Amed Bali” / “Bunga Garam Amed Bali”

ES Nr.: PDO-ID-02610 – 1.6.2020

ACVN (X) AĢIN ( )

1. Nosaukums vai nosaukumi [ACVN vai AĢIN]

“Garam Amed Bali” / “Bunga Garam Amed Bali”

2. Dalībvalsts vai trešā valsts

Indonēzija

3. Lauksaimniecības produkta vai pārtikas produkta apraksts

3.1. Produkta veids

2.6. grupa. Sāls

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Garam Amed Bali” apzīmē Bali salas Amed apgabalā iegūto sāli, bet ar nosaukumu “Bunga Garam Amed Bali” — Bali salas Amed apgabalā iegūtos sālsziedus.

“Garam Amed Bali” un “Bunga Garam Amed Bali” ir ar rokām ievākts jūras sāls, kuru iegūst tikai Bali salas Amed apgabalā, savācot jūras ūdenī esošos sāls minerālus māla augsnē. Pēc tam ar sāls minerāliem bagātināto izžuvušo māla augsni skalo ar svaigu jūras ūdeni caur savīta bambusa filtrēšanas sistēmu, lai atdalītu sāls minerālus un iegūtu sāls šķīdumu, ko pēc tam ievieto sāls žāvēšanai paredzētos uz pusēm pārgrieztu kokospalmu vai palmu stumbru traukos, lai tas kristalizētos. Tas ir nerafinēts un nemazgāts jūras sāls bez piedevām. Tā izskats un īpašības ir aprakstītas turpmāk.

3.2.1. “Garam Amed Bali”

Produkts “Garam Amed Bali” ir jūras sāls, kas sastāv no kristāliem, kuri veidojas sāls žāvēšanas trauku apakšā. Sāli savāc ar rokām, izmantojot īpašu rīku. Kristāliem pārsvarā ir kuba forma, bet to vidū ir arī daži tetragonālas formas kristāli, graudu izmērs ir no

0,8 mm līdz 2,0 mm, tie ir baltā krāsā, spīdīgi, tīri un viegli izšķīdināmi, ar patīkamu garšu, kraukšķīgu un drupanu konsistenci, veca koka aromātu, bez rūgtuma un pikantuma.

3.2.2. “Bunga Garam Amed Bali”

Produkts “Bunga Garam Amed Bali” sastāv no vieglām un smalkām pārslām un viegli drūpošiem kristāliem, kas labvēlīgos vēja un saules apstākļos veidojas uz sāls šķīduma virsmas sāls žāvēšanas traukos. Produktu “Bunga Garam Amed Bali” savāc ar rokām, ar īpašu rīku nosmeļot no sāls žāvēšanas trauku virsmas, pirms tas nosēdies sāls žāvēšanas trauku apakšā. Produktu minimāli paberzējot pirkstos, tas viegli sadrūp mazos, vieglos, galvenokārt kuba formas kristālos, kuru vidū ir arī daži tetragonālas formas kristāli; graudi ir 0,6 līdz 1,7 mm lieli, baltā krāsā, spīdīgi un tīri. Produktam ir patīkama garša, kraukšķīga un drupana konsistence, veca koka aromāts, nav rūgtuma un pikantuma. Tā kā tas ļoti viegli šķīst, to uzreiz var izmantot kā galda sāli.

Turpmākajā tabulā ir parādīti produktu “Garam Amed Bali” un “Bunga Garam Amed Bali” fizikālo un organoleptisko īpašību testu rezultāti.

Testētais produkts Fizikālās īpašības Izskats Graudu izmērs Kristālu forma Krāsa Spīdums Tīrība Piemaisījumi “Garam Amed Bali” 0,8–2,0 mm Pārsvarā kuba formas kristāli, nedaudz tetragonālas formas kristālu Balts Spīdīgs Tīrs Neliels daudzums “Bunga Garam Amed Bali” 0,6–1,7 mm Pārsvarā kuba formas kristāli, nedaudz tetragonālas formas kristālu Balts Spīdīgs Tīrs Neliels daudzums





Testētais produkts Smarža Konsistence Garša Aromāts Cietība Sausums Košļājamība Šķīdība Sajūta ēdot Citas garšas īpašības “Garam Amed Bali” Veca koka smarža Mīksts Sauss Mīksts Labi šķīstošs Spēcīgs sāļums bez rūgtuma Patīkams, kraukšķīgs un drupans “Bunga Garam Amed Bali” Veca koka smarža Mīksts, viegli drūpošs Sauss Mīksts Ļoti labi šķīstošs Spēcīgs sāļums bez rūgtuma Patīkamāks, kraukšķīgāks un drupanāks

Produktu “Garam Amed Bali” un “Bunga Garam Amed Bali” minerālvielu sastāva analīze (skatīt 4.bis un 8. pielikumu) ir šāda:

Minerālviela Mērvienība “Garam Amed Bali” “Bunga Garam Amed Bali” Nātrija hlorīds (NaCl) masas procenti (sausnā) vairāk nekā 91,0 vairāk nekā 88,0 Ūdens (H2O) masas procenti (mitrā masā) mazāk nekā 5,0 mazāk nekā 5,0 Svins (Pb) mg/kg nav konstatēts mazāk nekā 0,16 Dzīvsudrabs (Hg) mg/kg nav konstatēts nav konstatēts Arsēns (As) mg/kg nav konstatēts nav konstatēts Varš (Cu) mg/kg vairāk nekā 0,3 nav konstatēts Cinks (Zn) mg/100 g vairāk nekā 0,1 nav konstatēts Nātrijs (Na) mg/100 g vairāk nekā 39,200 vairāk nekā 40,250 Dzelzs (Fe) mg/100 g vairāk nekā 2 vairāk nekā 0,15 Magnijs (Mg) mg/100 g vairāk nekā 740 vairāk nekā 910 Kālijs (K) mg/100 g vairāk nekā 310 vairāk nekā 290 Kalcijs (Ca) mg/100 g vairāk nekā 520 vairāk nekā 340 Mangāns (Mn) mg/kg vairāk nekā 2 vairāk nekā 2 Jods (aprēķināts kā KIO3) mg/kg vairāk nekā 4 vairāk nekā 2,5

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

— Žāvēšanas trauku un filtrēšanas ierīces sagatavošana

— Sāls ieguves laukumu sagatavošana

— Māla augsnes ievietošana sāls ieguves laukumos

— Sāls ieguves laukumu piepildīšana ar jūras ūdeni

— Filtrēšana

— Sāls šķīduma maisīšana

— Sāls žāvēšana

— Sāls ievākšana

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz visu produktu iepakojuma jāizmanto Indonēzijas ģeogrāfiskās izcelsmes norādes “Garam Amed Bali” un “Bunga Garam Amed Bali” logotips (skatīt turpmāk). Logotips ir pieejams visiem uzņēmumiem, kas veic iepakošanu.

Obligāti jāizmanto arī ES ACVN logotips.

Norāda izsekojamības ciparu kodu, kas ļauj noteikt sāls gatavotāju, to grupu, produkta veidu (sāls vai sālsziedi), ievākšanas mēnesi un ražošanas gadu.

4. Ģeogrāfiskā apgabala īsa definīcija

Noteikto ģeogrāfisko apgabalu veido 2 komūnas — Amed un Lebah —, kas atrodas Karanasemas [Karangasem] pavaldonības Abanas [Abang] apakšrajona Purwakerthi ciematā. Šis apgabals atrodas Bali salas ziemeļaustrumu krastā, 20 km attālumā no Karanasemas pavaldonības galvaspilsētas Amlapuras [Amlapura] un 100 km attālumā no Bali provinces galvaspilsētas Denpasaras [Denpasar]. Norobežotais apgabals Purwakerthi ciematā stiepjas 1 km gar krastu un 1 km — cietzemē.

5. Saikne ar ģeogrāfisko apgabalu

5.1. Ģeogrāfiskā apgabala specifika

Produktu “Garam Amed Bali” un “Bunga Garam Amed Bali” specifiskās īpašības rada noteiktā ģeogrāfiskā apgabala dabas faktori, klimatiskie apstākļi un cilvēkfaktori.

Dabas faktori

Amed atrodas šaurā piekrastes joslā blakus dziļai jūrai un dzidram un tīram okeānam ar mierīgiem viļņiem. Okeānam raksturīgas dziļūdens straumes, tīrība un minerālvielu blīvums, un tīrs ūdens ir arī tā jūrā.

Turpmākajā tabulā ir parādīta Amed iegūtā jūras ūdens analīze, kurā redzams, ka ūdenī ir augsts nātrija hlorīda saturs un zems piesārņotāju saturs. Šā ūdens sastāvs ir labāks par Indonēzijas nacionālajos standartos (SNI) noteiktajām normām.

Amed iegūtā jūras ūdens analīze, ko veicis Rūpnieciskā piesārņojuma novēršanas tehnoloģiju centrs (Indonēzijas Republikas Rūpniecības ministrija).

Nr. Paraugs Smarža Garša Krāsa Saturs (%) Metālu piesārņotāji (mg/kg) Nātrija hlorīds (NaCl), minimālais saturs, sausā veidā Ūdens (H2O), maksimālaissaturs, slapjā veidā Nešķīstošās vielas, maksimālais saturs, sausā veidā Svins (Pb), maksimālais saturs Varš (Cu), maksimālais saturs Dzīvsudrabs (Hg), maksimālais saturs Arsēns (As), maksimālais saturs 1. Amed jūras ūdens Normāla Sāļa Normāla, dzidra 3,20 _ < 0,005 0,97 < 0,01 < 0,001 < 0,005

Produktu “Garam Amed Bali” un “Bunga Garam Amed Bali” ražošanai izmantotās iekārtas izgatavo no vietējiem kokiem (kokospalmām un citām palmām) un bambusa.

Amed liedaga tuvumā iegūto māla augsni izmanto, lai no jūras ūdens savāktu sāls minerālus un sāli bagātinātu ar citām labvēlīgām minerālvielām.

Ražošana notiek tikai sausajā sezonā no jūnija līdz oktobrim, kad saule silda visintensīvāk un pūš mērens, viegls vējš, kas sāls kristalizācijas procesā nodrošina siltuma vienmērīgu izkliedēšanu.

Noteiktajā ģeogrāfiskajā apgabalā nenotiek tādas darbības kā smagā rūpniecība un kuģniecība, kas radītu kaitējumu videi.

Cilvēkfaktori

Ģeogrāfiskā apgabala specifiku veido arī cilvēces vēsture, kas aizsākās pirms daudziem gadsimtiem Karanasemas karaļu valdīšanas laikā, kad sāls bija oficiāla Amed ļaužu nodeva karalistei. Produkts “Garam Amed Bali” ir ražots vairāk nekā 700 gadus, izmantojot tradicionālo sāls gatavošanas procesu.

Amed piekrastes apgabala sāls ražošanas prasme tradicionāli — pārņemot vietējo sāls ražotāju zināšanas, gudrību un kultūru — ir nodota no paaudzes paaudzē. Sāls ražošanas sezonas sākumu nosaka vecākie, kuriem ir padziļināta izpratne par laikapstākļiem un gadu desmitiem ilga pieredze sāls ražošanā.

Procesā izmanto unikālu paņēmienu un iekārtas.

Process sākas ar iekārtu sagatavošanu. Žāvēšanas traukus izgatavo no veciem kokospalmu/palmu stumbriem, kuri pārgriezti uz pusēm un kuriem izgrebts vidus. Uz pusēm pārgriezts koka stumbrs ir

2,5 m garš un aptuveni 25–30 cm plats. Filtrēšanas ierīci izgatavo no savīta bambusa, tās iekšpusi pārklāj ar biezu plastmasu, un to no apakšas uz augšu piepilda ar blīvi saliktiem akmeņiem, granti un smiltīm. Virs smilšu slāņa kā barjeru novieto savītas palmu/kokospalmu lapas vai rupju drānu.

Otrajā posmā sagatavo sāls ieguves laukumus. To platība ir 200 kvadrātmetru, un tie sastāv no četrām kvadrāta formas daļām; katra daļas puse ir 7 metrus gara. Sāls ieguves laukumā ievieto un izlīdzina vietējo māla augsni, kas savāc sāls minerālus.

Trešajā posmā uz māla augsnes sāls ieguves laukumā katru rītu uzlej 375 līdz 600 litrus jūras ūdens no Amed pieejamā jūras krasta. Ūdens nogādāšanai sāls ieguves laukumos var izmantot arī ūdens sūkņus. Māla augsnes laistīšanas process sāls ieguves laukumā ilgst 4 dienas pēc kārtas, līdz tā satur sāls minerālus un izžūst.

Ceturtajā posmā ar sāli bagātināto māla augsni katrā sāls ieguves laukuma daļā uzirdina, savāc un nogādā filtrēšanas ierīcē. Sāls gatavotāji iekāpj filtrēšanas ierīcē, lai ar sāli bagātināto māla augsni saspiestu, izlīdzinātu un sablīvētu.

Piektajā posmā pusdienlaikā, kad māla augsne ir pietiekami sakarsusi, lai no tās iegūtu labas kvalitātes sāls šķīdumu, filtrēšanas ierīcē ielej 120 līdz 200 litrus svaiga sālsūdens. Šī jūras ūdens pievienošana nodrošina māla augsnes izmirkšanu un sāls minerālu izdalīšanos nakts laikā.

Sestajā solī filtrēto sālsūdeni jeb sāls šķīdumu savāc sālsūdens rezervuārā, kas izgatavots no izdobta kokospalmas vai palmas stumbra vai betona caurules, un samaisa, un pēc tam to pārvieto žāvēšanas traukos, kur tas žūst un kristalizējas 4 dienas, līdz izveidojas sālsziedi un sāls kristāli. Sālsziedi veidojas tikai tad, ja ir labvēlīgi vēja un saules apstākļi.

Visbeidzot, kristalizācijas procesā uz sāls šķīduma virsmas izveidojušos sālsziedus novāc ar rokām, tos nosmeļot ar koka skrāpi. Žāvēšanas trauku pamatnē nosēdušos sāls šķīduma kristālus savāc ar koka skrāpi kā sāli.

Tradīcija iegūt sāls minerālus, izmantojot vietējo māla augsni, filtrēšana, izmantojot ierīci, kas izgatavota no lapām, akmeņiem, grants un smiltīm, un kristalizācija, izmantojot vietēji audzētus, uz pusēm pārgrieztus kokospalmu/palmu stumbrus, ir ļoti specifiska Amed sālim. Citu veidu sāli galvenokārt iegūst, vienkārši iztvaicējot jūras ūdeni sāls baseinos vai siltumnīcās.

5.2. Produkta specifika

Produkta kvalitāte jeb īpašības

Produktus “Garam Amed Bali” un “Bunga Garam Amed Bali” ražo, izmantojot specifiskus tradicionālos procesus un rīkus.

Tie ir dabiski baltā krāsā, spīdīgi, tīri un viegli izšķīdināmi.

Tie ir kristālbaltā krāsā, to kristāliem pārsvarā ir kuba forma, bet nelielai daļai — tetragonāla forma, un tie atšķiras no citu veidu sāls, kuram ir triklīnas formas kristāli un neliela daļa tetragonālas formas kristālu.

Tajos ir daudz minerālvielu, piemēram, magnija, kalcija un kālija. Magnija saturs ir daudz augstāks nekā citu veidu jūras sālī, kurā tas nepārsniedz 50 mg/100 g.

Konsistence ir mīksta un sausa, un graudu izmērs ir no 0,6 mm līdz 2,0 mm, savukārt citu veidu sāls konsistence ir cietāka un graudu izmērs — no 2 mm līdz 5 mm. Amed sālim nav rūgtas pēcgaršas, tas nav pikants, un tam ir koka smarža.

Produkts “Bunga Garam Amed Bali” satur vairāk minerālvielu — magnija, kalcija un kālija — nekā produkts “Garam Amed Bali”. Tas ir smalkāks, trauslāks, vieglāk drūpošs un garšīgāks. Tas viegli sabirst ļoti mazos kristāliņos, kad to paberzē, un ļoti viegli šķīst mitros pārtikas produktos, pēc tam uzlabojot to sākotnējo garšu.

Produkti “Garam Amed Bali” un “Bunga Garam Amed Bali” ir gatavi tūlītējai lietošanai bez turpmākas apstrādes.

Ņemot vērā sāls augsto kvalitāti (specifisko vai augstāko) vai tam piešķirto gardēžu sāls statusu, produktus “Garam Amed Bali” un “Bunga Garam Amed Bali” tagad plaši patērē mājsaimniecībās, viesnīcās, restorānos un ēdināšanas nozarē. Mūsdienās produktus “Garam Amed Bali” un “Bunga Garam Amed Bali” augstu vērtē valsts laikraksts un labi pazīstami šefpavāri.

5.3. Saikne starp produkta specifiku un ģeogrāfiskā apgabala specifiku

Produktu “Garam Amed Bali” un “Bunga Garam Amed Bali” unikālās īpašības rada tīrs Amed iegūts jūras ūdens, sāls minerālu savākšanai izmantotā Amed māla augsne, tradicionālās iekārtas un ekskluzīvā sāls kristalizēšanas metode, kuru izmanto vairāk nekā 700 gadus.

Produktu “Garam Amed Bali” un “Bunga Garam Amed Bali” ķīmisko sastāvu un augsto magnija saturu, salīdzinot ar citu veidu sāli, veido tīrais jūras ūdens, kas satur daudz minerālvielu un — dziļjūras straumju dēļ — mazāk nekā 0,005 % nešķīstošu vielu, kā arī sāls minerālu tradicionālais savākšanas process, kurā izmanto māla augsni un tradicionālo filtrēšanas ierīci.

Tīrību izceļ arī organoleptiskās īpašības, kas piemīt šim kristālbaltajam, nemazgātajam un lietošanai pārtikā bez turpmākas apstrādes gatavajam sālim, kurš tādējādi atšķiras no dažu citu veidu sāls, ko tā savācēji vairākkārt apstrādā, atkārtoti šķaidot ar svaigu jūras ūdeni un pēc tam atkārtoti kristalizējot.

Specifiskā garša bez rūgtuma, konsistence, graudu lielums, kas ir mazāks nekā citu veidu sālim, un krāsa ir tieši saistīta arī ar Amed iegūtā jūras ūdens minerālvielu saturu un tīrību, kā arī ar tradicionālo sāls minerālu savākšanas procesu, kurā izmanto māla augsni, un unikālo filtrēšanas sistēmu.

Kristalizācijas process kokospalmu vai palmu stumbros piešķir sālim un sālsziediem specifisku garšu un koka smaržu.

Produkts “Bunga Garam Amed Bali” ir vieglas pārslas jeb sāls kristāli, kuru sastāvā ir augstāks minerālvielu — magnija, kalcija un kālija — saturs nekā produktā “Garam Amed Bali”, līdz ar to tam piemīt patīkamāka, kraukšķīgāka un drupanāka garša. Tas ir smalkāks un trauslāks, vieglāk drūpošs, ātri sabirst ļoti mazos kristāliņos un ļoti viegli izšķīst, nonākot mitrumā. “Bunga Garam Amed Bali” veidojas uz sāls šķīduma virsmas sāls žāvēšanas traukos, ja sāls kristalizācijas procesā pirms sāls savākšanas ir labvēlīgi vēja un saules apstākļi.

Izmantotie žāvēšanas trauki, kas izgatavoti no kokospalmu/palmu koku stumbriem, ir lieliski piemēroti sāls ražošanai Amed apgabalā, kur nav pietiekami daudz piekrastes teritoriju, t. i., zemes blakus liedagam, kuru izmanto sāls šķīduma žāvēšanai un iztvaicēšanai, bet kur ir pieejams daudz žāvēšanas trauku izgatavošanai vajadzīgo kokospalmu un palmu.

Atsauce uz specifikācijas publikāciju

-

(1) OV L 343, 14.12.2012., 1. lpp.